《吴门郭季虎以十月十七日寿放翁于今四年矣朗亭徵诗》
清代·邵懿辰

放翁豪放人间无，紫皇案前餐碧腴。八十六年诗万首，天风吹洒满清都。

不愿腰间玉鹿卢，九环宝带青珊瑚。愿得彫戈横铁马，衔枚雪夜超飞狐。

成都名花十万株，眉州玻璃春百壶。醉上凌云手招月，金骨绿髓仙之臞。

百年一瞬幽兰墟，丽川亭下芳华徂。中原半壁皆不寿，但留团扇家家图。

我欲持杯酹太虚，朱楼白塔归来乎。不见荒寒京水道，青骡踏雪靖南湖。

作者简介：邵懿辰，字位西，仁和人。道光辛卯举人，历官刑部员外郎，殉难。有《半岩庐集》。